
Cal Bielet del Garro 


L'avi Bialet i l'àvia Francisqueta als anys 50. 


Em dic Emília López Campreciós i m'heu 
demanat que faci una breu descripció del 
lloc, costums, feines que es feien a una casa 
de pagès, en concret a la que vaig nàixer jo. 


Era la masia de Cal Bielet del Garro, que es- 
tava ubicada al bell mig de l'actual Rambla 
Marina de l'Hospitalet, entre el carrer Cobalt, 
més o menys, i Camí del Mig. Cal Garro era 
una masia on hi vivien de lloguer els meus 
besavis, anomenada també Cal Canari. 
Prop de Cal Trabal. 


En Gabriel i la Irene van tenir cinc fills, tres 
nois i dues noies. Les noies es varen ca- 
sar i van tenir el seu dot, el petit, el Jaume, 
es va quedar a la casa fent de pagès. Els 
altres dos nois eren el Quimet i el Gabriel. 
Al Quimet li van fer una casa quan es va 
casar, d'aquí, Cal Quimet del Garro, situada 
avui en dia al que seria per la zona de la 
Travessia Industrial i Bellvitge. A l'altre noi, 
en Gabriel Campreciós Company, en casar- 
se amb la Francisca Colominas Borràs l'hi 
van cedir una casa que tenien arrendada, 
d'aquí també el nom de Cal Bielet del Garro. 
A aquesta casa van anar a viure els meus 
avis, allà pel 1921, i van tenir tres filles: 
l'Emília, l'Àngela i la Maria Dolors. 


Al principi no tenien llum. La meva mare ha 
explicat moltes vegades com va ser el dia 
que van posar la corrent elèctrica. Va ser 

un gran avanç. Van poder posar un dipòsit 
enlairat pel gasto de la casa. També abans, 
amb una bomba manual extreien l'aigua 

del pou per omplir un gran safareig on renta- 
ven la roba. Després, al connectar la bomba, 
era més fàcil d'omplir-lo. Jo recordo aquest 
safareig amb dues aixetes i la bomba ma- 
nual d'aigua i una pica enlairada, que per 
arribar-hi s'havia de pujar a una pedra. Fun- 
cionava, i més d'una bronca m'havia endut 
per tocar-la i mollar el que no devia. 


Al principi les feines del camp es feien amb 
cavalls i mules. Llauraven, rasclejaven, pas- 
saven el planet, etc. etc. Els animals també 
tiraven dels carros, ja fossin de càrrega, 
amb el carro normal, o amb alces. També 

el de portar l'alfals o la bota de la bassa per 
afemar els camps. Dels cavalls em ve a la 
memòria un que li dèiem Baio que jugava a 
fet i amagar amb el meu pare per la riera, 
era molt maco. 


El meu pare, en Vicenç López Crespo, es va 
casar amb l'Emília Campreciós Colominas 
l'any 1951. Ja es coneixien des de petits. 
Quan la guerra era un noiet que junt amb el 
Margarit ja havia treballat a la Zona amb el 
meu avi. Desprès, el meu avi estava malalt i 
va comptar sempre amb ell. Vivia a la casa, 
menys un breu període de temps que no 
estava ben vist que visquessin al mateix lloc 
essent promesos. 


Es cultivava l'enciam francès per l'embarc, 
enciam llarg, escaroles, cols, melons ten- 
drals que penjaven al sostre per què es 
mantinguessin bons durant temps, carxofes, 
que es posaven per transportar amb uns 
grans coves de canya, que era molt divertit 
posar-se a dins i rodolar, cosa que no els hi 
agradava a casa per que es podien trencar. 
Les collites es venien a carro ple al Mercat 
del Born, a Barcelona, fora, al carrer del Rec. 


També feien mongetes seques, que es co- 
llien a l'estiu per la nit per que no es desgra- 
nessin i es batien a l'era de casa escampant 
les mongeteres i passant els corrons amb els 
cavalls donant voltes per separar el gra de la 
palla. Després, amb les forques de fusta es 
treia la palla i la mongeta es passava per la 
màquina de ventar per deixar-la neta de palla 


i poder ensacar. A mi m'agradava veure com 
batien, l'enrenou, l'olor que encara sento ara 
quan hi penso. La mateixa impressió tinc de 
quan segaven el blat, que venia una màqui- 
na molt molt gran, o al menys a mi m'ho 
semblava, que també separava el gra de la 
palla. El blat ja s'ensacava al moment i amb 
la palla en feien pallers al voltant de l'era. 


Des de la casa fins al Camí del Mig era un 
hort en el que s'hi cultivaven mongeta tendra, 
tomàquets, albergínies, pebrots, cols, pata- 
tes... pel gasto de casa. També hi havia un 
llimoner, una prunera que mai no havia arri- 
bat a fer prunes madures, en les menjàvem 
verdes la tieta i jo, i un magraner, tot en fila. 


Va arribar un dia que els cavalls van ser 
substituits per maquinària que guardaven al 
voltant de la casa en coberts, primer oberts 
i després tancats: Un camió vell, que havia 
estat a la guerra d'Abissínia, però que va 
fer el seu servei quan el va comprar el meu 
pare —en conservem els fars—, també el 
tractor amb el que es feien totes les labors 
del camp a més de portar amb remolcs les 
verdures a vendre al Born i més tard a Mer- 
cabarna. Per cert, els remolcs, alguns, van 
ser adaptacions dels carros, posant rodes 
de goma i un enganxall adequat pel tractor. 
Avui en dia encara són útils. 


Al voltant de la casa hi havia els galliners, 
un colomar i dos jardins —un davant la 

casa i un altre al final de l'era que havia fet 
la meva àvia amb les tres filles i que es va 
conservar fins a última hora. Hi havia lliris de 
Sant Antoni, rosers, una capelleta amb Sant 
Antoni i moltes plantes. Al costat hi havia un 
reg amb unes pedres per posar un bagant 
per regar. En aquest reg, fent la cabreta, hi 
vaig caure, ho recordo molt bé—. Hi havia 
figueres, una al galliner de les periquites — 
unes gallines molt petites i de coloraines—, 
una altra feia ombra al colomar i a un banc 
fet artesanal amb rajoles i ciment donant for- 
ma a una branca d'arbre. Al mig, una taula 
de pedra de roda de molí. En aquest entorn 
és on fèiem les conserves de tomàquet. Al 
jardí de tocant a casa hi havia una figuera 
que feia figues de tres tipus. Per cert, que 
les figues les collíem nosaltres, més ben dit, 
era la meva mare qui s'enfilava per les bran- 
ques fins a dalt de tot, la tieta amb escala i 
jo. Bé, ben poc, tenia por. Els que també ho 
feien eren els meus fills, l'Albert i l'Oriol, que 
des de sempre van estar moltes hores a la 
Casa de pagès. Aprofito per fer un agraiment 
a la meva avia Francisqueta, la tieta Ma- 

ria, el meu pare i la meva mare per la seva 
ajuda. 


També hi havia acàcies i més tard, quan 

no es batia, l'era es va convertir en un jardí 
amb palmeres al voltant que, quan van fer 

la rambla, les van portar a Can Serra, sobre 
el parc de per sobre l'estació de la Renfe. A 
més hi van plantar pebretes que feien ombra 
i Una iuca molt gran que floria molt i era pre- 
ciosa. Els rosers també tenien el seu encant, 
flors vermelles de vellut, roses, blanques. De 
geranis també n'hi havia de molt colors i una 
filera de pilistres, així com potes d'elefant, 
costelles d'Adam, molts cactus, etcètera. 


La casa era quadrada i havia passat per 
diversos canvis segons l'època, però la més 
gran transformació va ser quan van canalit- 
Zar la riera de la Creu i van tallar un tros de 
casa. Les estàncies es van adequar corrent, 
per així dir-ho, cap al cantó on hi havia la 
quadra i la pellissa que ja no servia con a 
tal. Mantenint a dalt les habitacions i abaix 
l'entrada amb una gran taula de fusta i un 

Foto de portada: Emília López Campreciós i la seva avia 
Francisqueta al jardí de Cal Bielet del Garro a mitjans 
dels anys 50. Ala pàgina seguent: Cal Bielet del Garro 
amb els pallers. Cap als anys 50. 

banc, el menjador, lavabo, despatx i dues 
habitacions petites. 


Bé, jo sòc filla única i em vaig casar amb 
l'Albert Fontanals Veà i varem tenir dos fills, 
l'Albert i l'Oriol, que ja son dos branques més 
de Cal Bielet del Garro: l'Albert i la Marta per 
un costat, l'Oriol i l'Alba amb les seves dues 
nenes, l'Arlet i la Berta, per un altre. 


Gràcies per fer-me feliç al recordar. 


Emília López Campreciós 


En aquesta pàgina, d'esquerra a dreta i de dalt a baix: Vi- 
cenç López, pare de l'Emília López Campreciós, batent el 
blat a l'era (anys 50). Màquina de batre blat. Vicenç López 
i la seva filla Emília amb el cavall Baio (anys 60). El camió 
de la masia, familiarment anomenat Abissinio (anys 50). 

A la pàgina seguent, de dalt a baix: Emília, Àngela i Maria 
Dolors Campreciòs a cavall (anys 40). Tir de cavalls 
(anys 50). 


Eorem ipsum 


Centre d'Interpretació de la Ciutat des de la Barraca I 48 desembre 2021 


- : 


LL pi 
88 


Ú - - $ 
d'a as — ha 
"$: 4 . I q - 
Ll - Led Ll : , 
I - LE sb 
4: is sa 


Carregant els sacs de blat amb els blocs de Bellvitge recentment construits al fons. Finals dels anys 60. 


Amb el suport de 


Generalitat de Catalunya 
Departament de Cultura 

